Versindaba » Hunter Kennedy
Posts Tagged ‘Hunter Kennedy’
Andries Bezuidenhout. Rockers en digters, vervolg…
ŉ Rukkie gelede het ek ŉ paar eiers gelê oor rockers wat digters wil word. Dis nou nadat Hunter Kennedy (Fokofpolisiekar, aKing, Die Heuwels Fantasties) as digter in Nuwe Stemme gepubliseer is. Dit lyk asof Antjie Krog nie meer bekommerd hoef te wees oor die feit dat digters nou eerder rockers wil wees nie. Woorde vloei in die ander rigting ook.
En nou kom Opppikoppi met grofgeskut om poësie heeltemal op die voorgrond te plaas by hulle jaarlikse rock festival. In plaas van advertensies, gaan die speaker towers wat weerskante van die verhoë staan met gedigte opgevrolik word. Mense wie se gedigte op die torings gaan pryk is, Lesego Rampolokeng, Danie Marais, Gabeba Baderoon, Mbongeni Khumalo, Nadine Botha, Siphiwe Ka Ngwenya, Richard Fox, Donald Parenzee, Ingrid de Kok en ekke.
In ŉ persverklaring sê die mense van Oppikoppi: “Instead of just staring at the wall of sound: we thought you might as well read something.” ‘n Mens sou dit seker “wall of words” kon noem.
Maar dis nie al nie. Die musiekkanaal MK op DSTV het ŉ aantal “picture poems” gemaak, wat op die skerms agter die verhoë gewys gaan word, met kunswerke van mense soos Ronelda Kamfer, Toast Coetzer se The Buckfever Underground, Jax Panik, Straatligkinders, Sean Brand, Fokofpolisiekar, Tamara Dey, Liam Lynch en ŉ paar ander.
Ek het die mense van Oppikoppi gevra of ek ŉ voorskou hier kan plaas, so hier is twee van die panele wat teen die speaker towers gaan hang.
Klik op die prente om dit vergroot. Ek hoop dit werk.
Ja, dis reg, die gulsige Danie Marais kry sowaar sy eie toring!
Besoek Oppikoppi hier. Daar’s baie meer inligting oor die festival – die naweek van 6-8 Augustus. Hierdie jaar se plakkaat is deur Anton Kannemeyer ontwerp.
Tags: Danie Marais, Donald Parenzee, fokofpolisiekar, Gabeba Baderoon, Hunter Kennedy, Ingrid de Kok, Jax Panik, Lesego Rampolokeng, Liam Lynch, Mbongeni Khumalo, Nadine Botha, Oppikoppi, Richard Fox, Ronelda Kamfer, Sean Brand, Siphiwe Ka Ngwenya, Straatligkinders, Tamara Dey, The Buckfever Underground, Toast Coetzer